**Fabián Ruiz Peña** (s. 3. huhtikuuta 1996 Los Palacios y Villafranca, Espanja) on espanjalainen jalkapalloilija. Hän edustaa Ranskan Ligue 1:ssa pelaavaa Paris Saint-Germainia ja on pelipaikaltaan keskikenttäpelaaja. Vasenjalkaisen Fabiánin vahvuuksina voidaan pitää pelinäkemystä, syöttötaitoa, pallokontrollia sekä kuljettamista. Lisäksi, häntä pidetään taktisesti hyvin älykkäänä pelaajana, joka sopeutuu helposti erilaisiin muodostelmiin.

Seurajoukkueura
---------------

Fabián liittyi sevillalaisseura Real Betisin nuorisoakatemiaan vuonna 2004. Hän nousi seuran reservijoukkueeseen vuonna 2014 ja pelasi ensimmäisen ottelunsa siellä 21. syyskuuta 2014 Marbellaa vastaan maan kolmanneksi korkeimmalla sarjatasolla Segunda División B:ssä.

Ensiesiintymisensä edustusjoukkueessa Fabián teki 13. joulukuuta 2014 ottelussa Lugoa vastaan. Hän pelasi yhteensä kuusi ottelua ensimmäisellä kaudellaan edustusjoukkueessa.

Fabián pelasi ensimmäisen ottelunsa maan korkeimmalla sarjatasolla Primera Divisiónissa 23. elokuuta 2015 kotikentällä Villarrealia vastaan. Joulukuussa 2016 hän teki uuden sopimuksen seuran kanssa, joka ulottui kesään 2019 asti, ja samalla hän siirtyi loppukauden kestävällä lainasopimuksella Elcheen.

Palattuaan seuraan lainapestinsä jälkeen, hän onnistui vakiinnuttamaan pelipaikkansa avauskokoonpanossa uuden päävalmentaja Quique Setiénin alaisuudessa. Ensimmäisen maalinsa hän teki 25. syyskuuta 2017 kotiottelussa Levantea vastaan. Tammikuussa 2018 Fabián teki uuden jatkosopimuksen seuran kanssa, joka ulottui vuoteen 2023 asti, jonka lisäksi sopimukseen kirjattiin 30 miljoonan euron purkupykälä.

30. huhtikuuta 2018 Fabián teki voittomaalin ottelussa Málagaa vastaan, mikä varmisti joukkueen pääsyn Eurooppa-liigaan seuraavalle kaudelle 2018–2019.

5. heinäkuuta 2018 Fabián solmi viisivuotisen sopimuksen italialaisseura Napolin kanssa ja hänestä maksettiin purkupykälän mukainen 30 miljoonan euron siirtokorvaus. Kaudella 2018–2019 hän pelasi Serie A:ssa 27 ottelua ja teki viisi maalia, joista kaksi toiseksi viimeisellä sarjakierroksella Interiä vastaan. Italian cupissa hän pelasi kaksi ottelua, joissa hän teki yhden maalin, Mestarien liigassa kuusi ottelua ja Eurooppa-liigassa viisi ottelua, joissa hän teki yhden maalin. Kaudella 2019–2020 hän on pelannut Serie A:ssa 22 ottelua, joissa hän on tehnyt kaksi maalia, ja Mestarien liigassa seitsemän ottelua. Napoli voitti Italian cupin, ja Fabián pelasi loppuottelu mukaan lukien viisi ottelua sekä teki Interiä vastaan pelatun välierien ensimmäisen osaottelun ainoan maalin.

Maajoukkueura
-------------

Fabián voitti alle 21-vuotiaiden Euroopan-mestaruuden 2019. Hän pelasi turnauksessa neljä ottelua. Alkulohko-ottelussa Puolaa vastaan hän teki yhden maalin, välieräottelussa Ranskaa vastaan hän syötti yhden maalin, ja loppuottelussa Saksaa vastaan hän teki joukkueensa ensimmäisen maalin sekä syötti voittomaalin.

Fabián sai ensimmäisen kutsunsa Espanjan maajoukkueeseen 15. maaliskuuta 2019, kun silloinen päävalmentaja Luis Enrique nimesi hänet kokoonpanoon kahteen vuoden 2020 EM-kilpailujen karsintaotteluun Norjaa ja Maltaa vastaan. Ensiesiintymisensä maajoukkueessa hän teki 7. kesäkuuta 2019 karsintaottelussa Färsaaria vastaan. Ensimmäisen maaottelumaalinsa hän teki marraskuussa 2019 EM-karsintaottelussa Romaniaa vastaan.

Lähteet
-------

1. ↑  Chi è davvero Fabian Ruiz I'Ultimo Uomo. Viitattu 7.9.2019. (italiaksi)
2. ↑  Fabián y Gavi, dos palaciegos en el futuro del Betis Cuenta con la Cantera. Viitattu 7.9.2019. (espanjaksi)
3. ↑  El Marbella golea a domicilio al Betis B Diario Sur. Viitattu 7.9.2019. (espanjaksi)
4. ↑  El Betis derriba el fortín del Lugo y se acerca a zona de ascenso Marca. Viitattu 7.9.2019. (espanjaksi)
5. ↑  Rubén Castro llega justo a tiempo Marca. Viitattu 7.9.2019. (espanjaksi)
6. ↑  Fabián extends his contract and goes on loan to Elche CF Real Betis. Viitattu 7.9.2019. (englanniksi)
7. ↑  El Betis hace oficial la renovación de Fabián Ruiz hasta 2023 Marca. Viitattu 7.9.2019. (espanjaksi)
8. ↑  Betis qualify for the Europa League with win over Malaga Marca. Viitattu 7.9.2019. (englanniksi)
9. ↑  Napoli Confirm Signing of Real Betis Talent Fabian Ruiz on Long Term Contract Sports Illustrated. Viitattu 7.9.2019. (englanniksi)
10. ↑  Official: Napoli pay Ruiz clause Football Italia. Viitattu 7.9.2019. (englanniksi)
11. 1 2 3  Fabián Ruiz Transfermarkt-sivustolla (englanniksi)
12. ↑  Faroe Islands v Spain game report UEFA. Viitattu 7.9.2019. (englanniksi)

Aiheesta muualla
----------------

* Fabiánin tilastot BDFutbol-sivustolla (englanniksi)
* Fabiánin tilastot Soccerway-sivustolla (englanniksi)
* Fabián Ruiz Twitterissä
* Fabián Ruiz Instagramissa

Espanjan joukkue – Jalkapallon EM-kilpailut 2020
1 De Gea |
2 Azpilicueta |
3 D. Llorente |
4 P. Torres |
5 Busquets |
6 M. Llorente |
7 Morata |
8 Koke |
9 Gerard |
10 Thiago |
11 F. Torres |
12 García |
13 Sánchez |
14 Gayà |
16 Rodri |
17 Fabián |
18 Alba |
19 Olmo |
20 Traoré |
21 Oyarzabal |
22 Sarabia |
23 Simón |
24 Laporte |
26 Pedri |
Valmentaja Luis Enrique